**Voisiko Suomi olla viinimaa?**

Viiniä on hiljattain alettu viljellä yhä pohjoisemmassa, esimerkiksi Ruotsissa, Tanskassa ja Puolassa. Suomessa viinitiloja on vain vähän ja toiminta on hyvin pienimuotoista. Muuttuvat ilmasto-olot, kylmää paremmin kestävät lajikkeet ja kehittyneet menetelmät tuovat mukanaan uudenlaisia mahdollisuuksia. Viinintuotantoon liittyy kuitenkin paljon myös näistä tekijöistä irrallisia kysymyksiä. Viininviljelijän näkökulmasta toiminnan kannattavuus saattaa olla heikkoa ja vaaditut investoinnit verrattain suuria, mikä voi osaltaan vähentää motivaatiota ryhtyä kaupalliseen viinintuotantoon. Suomelle viinintuottajastatus taas toisi mukanaan paljon EU-lainsäädäntöön liittyvää byrokratiaa. Sille ei toistaiseksi ole ollut kysyntää.

**Mitä viinintuottajastatus merkitsee EU:n jäsenvaltiolle?**

Viinion määritelmällisesti tuote, joka valmistetaan tuoreista rypäleistä tai rypäleen puristemehusta alkoholikäymisellä. Sen todellinen alkoholipitoisuus on 8,5 tilavuusprosenttia. Kokonaispitoisuus taas on joitakin poikkeuksia lukuun ottamatta enintään 15 tilavuusprosenttia ja kokonaishappopitoisuus viinihappona ilmaistuna vähintään 3,5 grammaa litrassa. Rypäletuotteet luokitellaan viinin lisäksi seuraaviin kategorioihin: käymistilassa oleva uusi viini, väkevä viini, kuohuviini, laatukuohuviini, aromaattinen laatukuohuviini, hiilihapotettu kuohuviini, helmeilevä viini, hiilihapotettu helmeilevä viini, rypäleen puristemehu, osittain käyneen rypäleen puristemehu, puhdistettu tiivistetty rypäleen puristemehu, kuivatuista rypäleistä valmistettu viini, ylikypsistä rypäleistä valmistettu viini sekä viinietikka.

EU:n jäsenvaltio saa tuottaa viiniä kaupallisiin tarkoituksiin ainoastaan, jos se on listautunut viinimaaksi. Viinimaaksi listautuminen on prosessi, joka tuo mukanaan paljon EU:n sääntelyä tuotannosta, lupajärjestelmistä, rekistereistä, kansallisista tukiohjelmista viininvalmistusmenetelmistä, rypälelajikkeista sekä merkinnöistä ja niiden suojaamisesta. Sääntelyllä EU pyrkii suojaamaan viinisektoria ylituotannon ongelmilta sekä parantamaan kilpailukykyä ja markkinatasapainoa. Kaikki säännökset eivät päde sellaisissa jäsenvaltioissa, joissa viiniä tuotetaan vain vähän. Pienet viinimaat ovat vapautettuja viinitilarekisterin pidosta ja tuotantokykyselvitysten laatimisesta, eivätkä niitä myöskään kosketa viinialan tukiohjelmat.

**Viinimaaksi listautuminen**

Alkoholikysymyksiin liittyy aina monia, esimerkiksi kansanterveydellisiä sekä –taloudellisia ulottuvuuksia. Siksi viinimaaksi listautuminen edellyttää jäsenvaltiolta huolellista selvitystyötä sekä valmistelua. Sen jälkeen jäsenvaltio voi halutessaan listautua viinimaaksi pyytämällä EU:n komissiolta kirjallista muutosta maataloustuotteiden yhteisen markkinajärjestelyasetukseen. Käytännössä muutos tarkoittaa lisäystä liitteeseen, josta käy ilmi viinintuottajamaat sekä alueet, joilla viiniä viljellään. Muutoshakemuksen lisäksi jäsenvaltion tulee antaa tietoja viinitilojen määrästä sekä kokonaisviljelyalueesta. Kun komissio on hyväksynyt hakemuksen, se lisää jäsenvaltion ilmasto-olosuhteiden mukaan osoitettuun viininviljelyvyöhykkeeseen.

**Valvonta**

Jäsenvaltio on listauksen jälkeen vastuussa viinialan sääntöjen toteutumisesta ja sen tulee nimetä valvonnasta vastaavia viranomaisia, yhteysviranomaisia sekä virallisia testilaboratorioita. Valvontaan liittyy EU-lainsäädännön soveltamista ja kansallista lainsäädäntöä. Virallisten tarkastusten on seurattava Euroopan parlamentin ja neuvoston yleisiä periaatteita, ja laboratorioillakin on tarkat vaatimukset. Jäsenvaltion tulee ilmoittaa komissiolle viranomaisten sekä laboratorioiden yhteystiedot. On myös jäsenvaltion vastuulla huolehtia siitä, että valvontaa suorittavien viranomaisten työ on sujuvaa. Virkamiehillä on muun muassa oltava pääsy valvottaviin kohteisiin ja hyödyllisiin tietoihin.

Valvonnasta ja seurannasta vastaavia viinialan kansallisia viranomaisia sekä yhteysviranomaisia on yleensä viinintuottajamaissa monia. Esimerkiksi Ruotsi on listannut neljä virallista viiniasioista vastaavaa viranomaista, joihin lukeutuvat Maaseutuministeriön alaiset Maatalousvirasto ja Elintarvikevirasto sekä Lääkevirasto ja Kansanterveyslaitos.

Viranomaiset valvovat mm. seuraavia viinialan osa-alueita:

*Sallitut rypälelajikkeet ja viininvalmistusmenetelmät*

Jos viininviljely ylittää 50 000 hehtolitran vuosirajan, jäsenvaltioiden tulee luokitella viininvalmistuksessa sallitut rypälelajikkeet. Pienemmissä viinintuottajamaissa luokitteluvelvoitetta ei ole. Se ei kuitenkaan tarkoita, ettei rypälelajikkeisiin liity säännöstelyä ja rajoitteita. Rypälelajikkeiden tulee viinintuotannon suuruudesta riippumatta kuulua tiettyyn lajiin. Muiden kuin markkinajärjestelyasetuksessa mainittujen lajikkeiden viljely on sallittua vain tieteellisiin ja kokeellisiin tarkoituksiin tai viljelijän omaan käyttöön. Viinistä vastaavat viranomaiset valvovat lajikkeiden käyttöä testinäytteiden ja laboratoriokokeiden avulla.

EU-alueella tuotettujen viinien ja muiden rypäletuotteiden valmistusmenetelmiä koskevat niin ikään tarkat säännöt. Viranomaiset valvovat, että viininvalmistajat noudattavat sallittuja menetelmiä, eivätkä riko sääntöjä. Säännöt koskevat esimerkiksi väkevöimistä ja happamuuden säätelyä, ja ne vaihtelevat viininviljelyvyöhykkeittäin.

*Merkinnät ja esillepano viinialalla*

Viinituotteiden merkintöjen ja esillepanon tulee sisältää tiettyjä tietoja. EU:ssa myytävän tai vientiin tarkoitetun viinin merkinnöissä pakollisia tietoja ovat esimerkiksi rypäletuotteen luokka, todellinen alkoholipitoisuus, lähtöpaikka sekä pullottaja. Lisäksi tuotteisiin voidaan lisätä joitakin tiettyjä vapaaehtoisia merkintöjä, kuten tiedon satovuodesta tai rypälelajikkeen nimestä. Vapaaehtoisiin merkintöihin liittyy jäsenvaltioiden asettamia lakeja, asetuksia sekä hallinnollisia määräyksiä. Sanallisesti ilmaistavat merkinnät on tehtävät yhdellä tai useammalla unionin virallisella kielellä.

*Saateasiakirjat sekä saapuvien ja lähtevien tuotteiden rekisteri*

Kaikissa viinialan tuotteissa on oltava mukana virallisesti hyväksytty liiteasiakirja ennen kuin tuote voidaan luovuttaa liikkeeseen. Saateasiakirjavelvollisuuden lisäksi viinialan toimijoita koskee rekisterinpitovelvollisuus. Kaikkien viiniä ammatillisissa tarkoituksissa hallussaan pitävien on pidettävä kirjaa saapuvista ja lähtevistä viinieristä. Velvoite koskee niin tuottajia, pullottajia ja jalostajia kuin kauppiaita. Heidän tulee kirjata rekisteriin tietoja tuoteluokista, toteutetuista toimista (esim. viinin alkoholipitoisuuden korjaaminen), eränumeroista, täytettyjen pullojen lukumäärästä, pullottajien yhteystiedoista sekä tuotteiden kuvauksista. Heidän tulee myös voida todistaa rekisterin merkinnät oikeiksi saateasiakirjalla tai muulla kaupallisella asiakirjalla.

Tuottajien on lisäksi merkittävä rekisteriin tietoja omasta kulutuksesta, tahattomista vaihteluista tuotteiden määrissä sekä viinihävikistä. On tuottajan vastuulla seurata viinihävikin määrää, ja ilmoittaa viranomaisille, mikäli sallittu raja ylittyy. Tietojen kirjaamisella rekisteriin on tarkat määräajat. Rekisteriä pidetään vuosi kerrallaan, ja se päätetään laatimalla vuositase, jota edeltää vuosittainen inventaario. Jäsenvaltio on vastuussa kirjanpitovelvollisten toimijoiden luetteloinnista.

*Tiedoksiannot*

Jäsenvaltion tulee antaa komissiolle tiedoksi selvityksiä koskien lakeja, asetuksia ja hallinnollisia määräyksiä. Sen on tehtävä tiedoksiantoja myös esimerkiksi virallisista määrityksistä, rypälelajikkeista sekä toimivaltaisten viranomaisten nimistä ja osoitteista. Komissio julkaisee tiedoksiantojen pohjalta päivitettäviä listoja.

**Viinilainsäädäntö**

Edellä luetellut säännöt löytyvät yksityiskohtaisemmin viinialaa koskevista EU-säädöksistä. Viinilainsäädäntö on runsasta ja melko vaikeaselkoista. Sääntöjen tahatonkin rikkominen voi johtaa esimerkiksi kokonaisten tuotantoerien myyntikieltoon, joten niitä tulisi viinintuottajana seurata hyvin tarkasti. Alla olevassa listauksessa on joitakin sellaisia asetuksia ja artikloja, jotka koskettaisivat Suomea, mikäli sillä olisi viinintuottajastatus. EU-oikeuden lisäksi viinintuottajastatus merkitsisi jonkin verran täydentävää lainsäädäntöä.

|  |
| --- |
| **Keskeisiä EU-säädöksiä**Rypälelajikkeet: 1308/2013 81 artiklaViininvalmistusmenetelmät: 1308/2013 80 artikla sekä liite VIII, 2019/934, 2019/935 Saateasiakirjat sekä saapuvien ja lähtevien tuotteidenrekisteri: 1308/2013 147 artikla, 2018/274 13-21 artikla, 2018/273 8-30 artikla, 47-48 artiklaViinialan kansalliset viranomaiset, yhteysviranomaiset, keskinäinen avunanto ja tarkastukset: 1308/2013 146, 2018/273 36-45 artikla, 2018/274 26-29 artikla, liite II I osaMerkinnät ja esillepano viinialalla**:** 1308/2013 117-121 artiklaViininviljelyvyöhykkeet: 1308/2013 Liite VII lisäys I Tiedoksiannot: 1308/2013 120 artikla, 2018/273 50-51 artikla |